Johannes Ekholm, kustantamo Förlagetin kirjailijaportretti 2022. (Valokuvaaja: Diana Luganski.)
**Johannes Ekholm** (s. 22. helmikuuta 1984 Helsinki) on suomalainen kirjailija ja näytelmäkirjailija.

Elämä ja ura
------------

Ekholm syntyi ja varttui Helsingissä. Lapsuutensa hän vietti Torpparinmäessä, Pohjois-Helsingissä. Ekholm kirjoitti ylioppilaaksi 2003 ruotsinkielisestä Tölö Gymnasium -lukiosta. Siviilipalveluksen jälkeen hän opiskeli Taideteollisessa korkeakoulussa graafista suunnittelua. Vuonna 2011 hän perusti yhdessä opiskelutoveriensa kanssa muotoilutoimisto Tston. Tsto on vastannut muun muassa Flow Festivalin visuaalisesta ilmeestä. Ekholm luopui Tsto-osakkuudestaan vuonna 2015.*lähde?*

Ekholm on ollut aktiivinen Työstäkieltäytyjäliitossa, joka herätti huomiota tempauksellaan Helsingin työvoimatoimistoon. Pontimena ryhmän perustamiselle oli kohu, joka nousi, kun työttömyyskorvauksilla elävä kirjailija Ossi Nyman kertoi Helsingin Sanomien haastattelussa välttelevänsä töitä. Ekholm on kuvaillut julkisuudessa Työstäkieltätyjäliiton toimintaa "laajamittaiseksi poliittiseksi lakoksi, jonka ansiosta syntyy paine palkkojen nousuun". Vuonna 2019 Työstäkieltäytyjäliitto julkaisi kirjan *Työstäkieltäytyjän käsikirja*.

Vuonna 2015 Ekholm kirjoitti yhdessä Akse Petterssonin kanssa teatteriesityksen *Kaspar Hauser*, jota esitettiin ensin Q-teatterissa ja sitten Kansallisteatterissa. Helsingin Sanomien kriitikon mukaan Kaspar Hauser oli sukupolvikokemus.*lähde?* Vuonna 2016 ilmestyi Ekholmin esikoisromaani *Rakkaus niinku*, joka voitti Kalevi Jäntin palkinnon. *Rakkaus niinku* sijoittui toiseksi Helsingin Sanomien esikoiskirjakilpailussa.*lähde?*

Ekholmin toinen romaani *Planet Fun Fun* ilmestyi vuonna 2020. Romaani oli Helsingin yliopiston kirjallisuustieteilijöiden Putkinotko Ry:n jakaman Toisinkoinen-kilpailun finalisti.*lähde?* *Helsingin Sanomien* kriitikko Jukka Petäjä kirjoitti arviossaan *Planet Fun Funin* olevan "tekstuaalinen performanssi, jossa henkilöhahmot eivät rakennu psykologisesti, vaan ne muodostuvat erilaista tekstipinnoista, puheesta". Samana vuonna Ekholm käsikirjoitti nykytyöelämää käsittelevän näytelmän *Wunderkinder*, joka palkittiin Thalia-palkinnolla. Ekholm on käsikirjoittanut elokuvan *Tuntematon* yhdessä elokuvan ohjaajan Wille Hyvösen kanssa. Ekholm on myös näytellyt Hannaleena Haurun ohjaamassa elokuvassa *Fucking with Nobody*, joka sai ensi-iltansa Venetsian biennaalissa 2021.*lähde?*

Ekholm on työskennellyt myös graafisena suunnittelijana. Hänen ensimmäinen kirjansa, *Graafinen suunnittelu – Käytännöt, tekniikat, strategiat*, julkaistiin osana Helsingin Designmuseon näyttelyä *Don't Shoot the Messenger – Graafisen suunnittelun laajeneva kenttä*. Kaj Kalin arvioi teosta Helsingin Sanomissa: "Karsitussa paperimuodossa julkaistu yyberläppä venyy yli 300 sivuun, kahden euron kappalehintaan. Tyhjä graafinen ilmeettömyys voisi olla alimmasta Helveticasta. Upeaa!"

Ekholmin kolmas romaani *Karmakooma* ilmestyi helmikuussa 2022. 

### Teokset

#### Kaunokirjallisuus

* *Karmakooma*, Otava 2022. Ruotsinkielinen käännös, Förlaget 2022.
* *Planet Fun Fun*, Otava 2020 ISBN 978-951-1-33567-2. Ruotsinkielinen käännös, Förlaget 2020
* *Rakkaus Niinku*, Otava 2016 ISBN 978-951-1-30544-6. Käännös "Kärlek liksom", Förlaget 2017
* *Graafinen suunnittelu – Käytännöt, tekniikat, strategiat*, Tsto/Designmuseo 2013 ISBN 978-952-93-2879-6.

#### Tietokirjallisuus

* *Työstäkieltäytyjän käsikirja*, Into 2019

#### Kuunnelmia

* *Förvandlingen*, 26min, Svenska YLE, 2021 (käsikirjoitus ja ohjaus)
* *Planet Fun Fun*, 12,5h, Otava & Silencio, 2020 (käsikirjoitus ja ohjaus)
* *There Is A Light That Never Goes Out*, 96min, Galleria Sinne 2017 (käsikirjoitus ja ohjaus)
* *Iholla*, 68min, Teatteri Takomo 2017, Aatos podcast-palvelu (käsikirjoitus ja ohjaus)

#### Teatteri

* Dramaturgi: *Father Fucker* (käsikirjoitus ja ohjaus Sara Melleri), Baltic Circle 2016
* Näytelmäkäsikirjoitus: *WunderKinder* (ohjaus Anni Klein), Teater 90° / Stage Festival 2016
* Näytelmäkäsikirjoitus: *Windows* (ohjaus Anna-Mari Karvonen), Blaue Frau 2015
* Näytelmäkäsikirjoitus: *Kaspar Hauser* (ohjaus Akse Pettersson), Q-teatteri 2014 & Suomen Kansallisteatteri 2015

#### Elokuva ja video

* Näyttelijä: *Fucking with Nobody* (ohjaus Hannaleena Hauru, 2020), Venetsia Biennale 2020
* Käsikirjoitus: *Tuntematon* (ohjaus Wille Hyvönen), ensi-ilta 11.10.2017

Lähteet
-------

1. ↑  Kostiainen, Pasi: 40-vuotias | Syntymäpäivänsä alla Johannes Ekholm jännitti tulevaa kosintaa – Myöntävä vastaus oli tulossa "99 prosentin varmuudella" *Helsingin Sanomat*.  20.2.2024. Viitattu 22.3.2024.
2. ↑  Johannes Ekholm *Otava*. Viitattu 25.1.2022.
3. ↑  Uusi "Työstäkieltäytyjäliitto" jakaa vinkkejä työn välttelyyn – TE-toimiston johtaja: "Ei voi kuin ihmetellä" *Yle Uutiset*.  14.2.2018. Viitattu 30.1.2022.
4. ↑  Jose Riikonen: Ossi Nyman ei tee töitä ja sanoo, että työvoimatoimisto on ihmisoikeusloukkaus – näin "ideologisesti työtön" taktikoi itselleen yhteiskunnan tuet *Helsingin Sanomat*.  13.10.2017. Viitattu 30.1.2022.
5. ↑  Työstäkieltäytyjäliitto ajaa työn minimointia, ottaisi rahat rikkailta – "Tuo on tavallaan tyhmä kysymys" *mtvuutiset.fi*.  19.2.2018. Viitattu 30.1.2022.
6. ↑  Kirja-arvostelu | Johannes Ekholm kirjoittaa sokkeloisesta maailmasta, jossa nurkan takaa löytyy vain uusi nurkka *Helsingin Sanomat*. Viitattu 25.1.2022.
7. ↑  Laura Kytölä: Näytelmäkirjailija Johannes Ekholmista tuli y-sukupolven ääni – vastoin tahtoaan *Helsingin Sanomat*.  9.8.2016. Viitattu 25.1.2022.
8. ↑  Kaj Kalin: Finnish Design kuoli, so what? *Helsingin Sanomat*.  13.10.2013. Viitattu 25.1.2022.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |